བརྩམས་སྒྲུང་ཁྲོད་ཀྱིབཙུན་ཡགནི་འཚོ་བ་དངོས་ལ་གདོང་གཏོད་མི་ཐུབ་མཁན་ཞིག་ཡིན་ཏེ།ཁོ་རང་གྲོང་ཁྱེར་ནས་ཕྱིར་ཕ་ཡུལ་ལ་ལོག་པ་ནས་བཟུང་རང་ཉིད་གྲྭ་ལོག་བྱས་པའི་གནས་ཚུལ་ཁྱིམ་མི་རྣམས་ལ་བཤད་འདོད་ཀྱང་མིད་པ་འགགས་ནས་བཤད་མ་ཐུབ་པར་ཕྱིར་གྲོང་ཁྱེར་དུ་ལོག་སྟེ་སྨད་འཚོང་མ་ལྷ་མཚོ་དང་མཉམ་དུ་སྟོན་པའི་ན་བཟའ་གྱོན་ནས་སེར་མིན་སྐྱ་མིན་གྱི་འཚོ་བ་རོལ་མགོ་བརྩམས།འདིར་རྒྱུ་རྐྱེན་གཙོ་བོ་གཉིས་ཡོད་དེ།གཅིག་ནི་སྐབས་དེར་ཕ་ཡུལ་དུ་རྩྭ་ས་རྩོད་གླེང་བྱེད་བཞིན་ཡོད་པས་སྡེ་པའི་སྟག་ཤར་རྣམས་འཐབ་འཁྲུག་ལ་ཞུགས་དགོས་པ་དེ་རེད།གྲྭ་ལོག་བྱས་ཏེ་གཟན་ཤམ་ཕུད་རྗེས་ཤིན་ཏུ་མཐོ་བའི་རི་མགོར་འགོས་ཏེ་འཐབ་འཁྲུག་རྒྱག་དགོས་པ་དང་།གྲང་སྡུག་དང་ལྟོགས་སྡུག་སོགས་མྱང་དགོས་པར་སྐྲག་སྟེ་གཟན་ཤམ་རྩ་བ་ནས་མ་ཕུད་པ་རེད།མུ་མཐུད་དུ་སྐྱ་མིན་སེར་མིན་གྱི་འཚོ་བ་རོལ་བ་ལས་ཐབས་མེད།ཅིག་ཤོས་ནི་ལྷ་མཚོ་དང་མཉམ་དུ་འཇིག་རྟེན་ཁྱིམ་པའི་འཚོ་བ་རོལ་ཏེ་ཁྱིམ་ཚང་བསྐྱང་དགོས་ན་རང་ཁ་རང་གསོ་བྱེད་པ་དང་།རང་གི་ལག་པ་གཉིས་ལ་བརྟེན་པ་ལས་གཞན་རྟེན་ལོབས་པའི་འཚོ་བ་དེ་བསྐྱུར་དགོས།ཡིན་ཡངབཙུན་ཡགགྲྭ་པ་བྱས་པ་ནས་བཟུང་མལ་ས་དྲོན་མོ་དང་མལ་གོས་གཙང་མར་ལོབས་པས་རྗེས་ཕྱོགས་ཀྱི་འཚོ་བར་སྐྲག་སྣང་དང་འགལ་ཟླས་ཁེངས་འདུགལྷ་མཚོས་འུ་གཉིས་གཉེན་སྒྲིག་བྱས་རྗེས་འཚོ་བ་གསར་པ་ཞིག་གི་མགོ་རྩོམ་དགོས་པའི་གནས་ཚུལ་ཡང་ཡང་བཤད་ཀྱང་ཆང་གིས་བཟི་སྟེ་ར་རོ་བར་གྱུར་རྗེས་ཁས་ལེན་བྱས་མྱོང་ནའང་ཆང་གིས་སངས་པ་ན་བཤད་པའི་སྐད་ཆ་དག་ནི་གར་སོང་གི་ཤུལ་རྗེས་ཙམ་ཡང་མེད།འདི་ལྟར་ཁོ་རང་གིས་རང་གི་མི་ཚེར་ཐག་གཅོད་གསལ་བོ་ཞིག་བྱས་མེད་པ་དང་།དམིགས་འབེན་གཏན་འཁེལ་མེད་པ།རང་ཉིད་ལ་ཁ་ཕྱོགས་མེད་པ་སོགས་ལས་འཚོ་བ་དེ་ནི་ཆུད་ཟོས་དང་རྙོག་ཟིང་།བསྐྱར་ཟློས་ཁྲོད་འདའ་བཞིན་ཡོད།སེམས་སྡུག་དང་འཁང་ར།སེམས་ཁུར་སོགས་བྱེད་པ་ནི་འུ་ཐུག་གི་བྱ་བ་ཞིག་ཡིན་ཡང་།བཙུན་ཡག་ནི་དེ་དག་གི་ཁྲོད་དུ་འཕག་འཚག་བྱེད་བཞིན་ཡོད།འཕག་འཚག་དེའང་དོན་སྙིང་ཅན་ཞིག་རེད་ཟེར་ན།དེ་ནི་མ་ཡིན་ཏེ་རང་ཉིད་སྡུག་ལ་སྦྱོར་བྱེད་ཅིག་ལས་སྙིང་བོ་ལྡན་པའི་དོན་དག་གཅིག་ཀྱང་གྲུབ་མེད་པར་སྣང་།དེ་བས་དུས་རྒྱུན་གྱི་འཚོ་བའི་ཁྲོད་དུ་དཀའ་ཁག་དང་སྡུག་བསྔལ་གང་ལ་འཕྲད་ཀྱང་དེར་གདོང་ལེན་དང་ངོ་རྒོལ་བྱེད་པ་ནི་གལ་ཆེན་རེད་འདོད།མི་ཞིག་གི་མི་ཚེ་ནི་བདེ་མོའི་ཐང་བཞིན་ཀྱག་ཀྱོག་གཏན་ནས་མེད་པ་ཞིག་ཡིན་མི་སྲིད།མྱ་ངམ་ཐང་ཡིན་ནའང་འདྲ།དམྱལ་བའི་ཁམས་ཡིན་ནའང་འདྲ།འཚོ་སྡོད་ཀྱི་ཁོར་ཡུག་གང་རུང་ནས་དཀའ་ཁག་ཡོད་ཚད་དང་ལེན་བྱས་ཏེ་འཚོ་བའི་ཐབས་ལམ་བཟང་པོ་ལ་བསྙེགས་ན་བདེ་སྐྱིད་ཀྱི་འབྲས་བུ་བཟང་པོ་ཞིག་འཐོབ་པར་ཡིད་ཆེས་དང་རེ་བ་ཡོད།